Nelietuviškų žodžių dėmenų rašymas (1-a pamokėlė)
Lietuvių kalboje yra vartojama sudurtinių žodžių, kurių vienas ar abu dėmenys yra nelietuviški. Jų rašyba įvairuoja – dažniau tokie nelietuviški žodžių dėmenys rašomi kartu su kitu žodžiu, rečiau – atskirai.

Kartu su antruoju dėmeniu rašomi ir vieni nevartojami žodžio elementai: a) nelietuviškos kilmės pirmieji sudurtinių žodžių dėmenys, pvz.: aero-, audio-, auto-, eks-, ekstra-, hiper-, infra-, kvazi-, makro-, mano-, mezo-, miko-, mikro-, mikso-, mono-, multi-, nano-, 

neo-, paleo-, pan-, poli-, pseudo-, vice-, video-:  aeroklubas, audiogidas, autoportretas, eksčempionas, ekstradicija, hiperaktyvus, hiperaktyvi, hiperrealizmas, infraraudonieji spinduliai, infrastruktūra, kvaziimpulsas, makroaplinka, makroelementai, manografas, mezosfera, mikotoksinai, mikroklimatas, mikroorganizmai, miksovirusai, monokultūra, multimedija, multimilijonierius, nanodalelė, nanotechnologija, neogotika, neurochirurgija, paleodieta, Panamerika, paneuropinis, paneuropinė, polikristalas, pseudoproblema, viceprezidentas, videokonferencija, videomenas;
b) nelietuviški priešdėliai, pvz.: anti-, hipo-, inter-, kontr(a)-, meta-, sub-, super-, trans-, 

ultra-: antikūnas, antireklama, hipoglikemija, interaktyvus, interaktyvi, kontrapozicija, kontr(a)argumentas, kontrreformacija, kontrrevoliucija, metaanalizė, metatekstas, subkultūra, superelektronas, transatlantinis, transatlantinė, ultraakustika, ultragarsas, ultravioletinis, ultravioletinė.

Kai kurie visada kartu su antruoju dėmeniu rašomi nelietuviškos kilmės žodžių dėmenys, pvz.: agro-, avia-, bio-, eko-, etno-, euro-, foto-, geo-, hidro-, kiber-, kripto-, moto-, neuro-, pop-, 

porno-, psicho-, techno-, tele-, termo-, kartais gali būti pakeisti tos pačios šaknies savarankišku žodžiu:  agroturizmas (plg. agrarinis turizmas), biojutiklis (plg. biologinis jutiklis), ekoturizmas (plg. ekologinis turizmas), etnokultūra (plg. etninė kultūra), eurointegracija (plg. Europos integracija), fototerapija (plg. fotografijos terapija), geopolitika (plg. geografinė politika), hidrobiologija (plg. hidrologinė biologija) ir kt.

